ประกันสุขภาพแข่งดุหั่นเบี้ยสู้
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

บูพาชี้ประกันชีวิตขายพ่วงถูกรับแบกต้นทุนยาแทนขึ้นเบี้ย
โพสต์ทูเดย์ — ประกันชีวิต ประกันภัย ส่งสินค้าทำตลาดหลากหลายรูปแบบ ทำรายใหญ่ไม่กล้าปรับราคา ยอมแบกต้นทุนยา 45% หวั่นลูกค้าหนี
นายแอนดรู วอง กรรมการผู้จัดการบริษัท บูพา ประกันสุขภาพ (ประเทศไทย) เปิดเผยว่า ตลาดประกันสุขภาพแข่งขันกันรุนแรงขึ้น เนื่องจากบริษัทประกันวินาศภัยหันมาออกประกันสุขภาพจับกลุ่มลูกค้าเพิ่มขึ้นอย่างต่อเนื่อง จากที่ผ่านมาจะแข่งขันกับบริษัทประกันชีวิต ซึ่งจะขายประกันสุขภาพพ่วงกับกรมธรรม์หลัก ทำให้ลูกค้าที่ต้องการซื้อประกันสุขภาพเดี่ยวๆ สนใจทำประกันกับบริษัทเพิ่มขึ้นอย่างต่อเนื่อง ส่งผลให้บริษัทมีอัตราการเติบโตเฉลี่ยปีละประมาณ 15%
“ถือว่าเป็นแนวโน้มเดียวกับทั่วโลก ที่บริษัทประกันวินาศภัยหันมาทำตลาดประกันสุขภาพมากขึ้น เพราะประชาชนตระหนักถึงโรคภัยไข้เจ็บใหม่ๆ ที่เกิดขึ้น โดยเฉพาะโรคไข้หวัดใหญ่สายพันธุ์ใหม่ H1N1 และโรคซาร์ส” นายแอนดรู กล่าว
นายแอนดรู กล่าวว่า ผลจากการแข่งขันที่เพิ่มขึ้น ทำให้บริษัทไม่สามารถปรับเบี้ยประกันสุขภาพเพิ่มขึ้นได้เหมือนในอดีต แม้ราคายาจะมีการปรับเพิ่มขึ้นทุกๆ ปี เฉลี่ยปีละ 45% หากมีการปรับราคาขึ้น จะทำให้เบี้ยประกันภัยสูงกว่าคู่แข่งขัน จึงหันมาขยายฐานลูกค้าให้มากขึ้น เพื่อเพิ่มขนาดทางธุรกิจ และประหยัดต้นทุน เช่น จากที่เคยออกกรมธรรม์วันละ 10 ฉบับ ต้องพยายามเพิ่มลูกค้าให้ได้ 12 ฉบับต่อวัน และเพิ่มประสิทธิภาพในการให้บริการ
“แทนที่จะไปขึ้นเบี้ย เราทำให้ราคาอยู่ได้ ทำให้ฐานลูกค้าเพิ่มขึ้น ต้นทุนรวมก็จะลดลง นี่คือเงื่อนไขที่ทำให้เรามาทำตลาดลูกค้ารายย่อยเพิ่มขึ้น” นายแอนดรู กล่าว
ขณะเดียวกันพยายามรักษาฐานลูกค้าเก่าด้วยการออกโปรโมชันดีๆ อย่างต่อเนื่อง และออกความคุ้มครองเฉพาะ เพื่อขยายฐานลูกค้าใหม่ๆ เช่น ประกันโรคมะเร็ง ประกันอุบัติเหตุส่วนบุคคล ซึ่งราคาเบี้ยประกันภัยจะไม่สูงมาก
แหล่งข่าวจากบริษัท เอเพ็กซ์ประกันสุขภาพเปิดเผยว่า บริษัทยังมีขนาดเล็กการทำตลาดต้องมองหาช่องว่างที่บริษัทอื่นยังเข้าไม่ถึง และทำตลาดเฉพาะกลุ่ม ซึ่งในปีนี้มีแผนจะทำตลาดลูกค้ารากหญ้า เน้นประกันอุบัติเหตุส่วนบุคคลเป็นหลัก เพราะวงเงินความคุ้มครองไม่สูงมาก ความเสี่ยงต่ำ และเบี้ยไม่แพง คาดว่าจะเปิดตัวสินค้าใหม่เร็วๆ นี้